LUR sterf aan Covid-19 | Netwerk24
07 Julie 2020 08:05
Gordon Kegakilwe (53), LUR vir samewerkende regering, menslike nedersettings en tradisionele sake in Noordwes, is Maandag aan Covid-19 dood.
Job Mokgoro, premier van Noordwes, het Maandagaand in ’n verklaring gesê Kegakilwe is Sondagmiddag in die Vryburg- private hospitaal opgeneem weens Covid-19-verwante longontsteking en is dadelik op suurstof geplaas.
Daarna is besluit om hom Maandagoggend na ’n mediese fasiliteit in Klerksdorp oor te plaas.
“Hy is in die ambulans van Vryburg na Klerksdorp vervoer en met sy aankoms in Klerksdorp het sy hart gaan staan. Ondanks al die pogings van die mediese personeel om hom by te bring het hy dit nie gemaak nie,” sê Mokgoro.
Mokgoro het namens die mense van Noordwes en die provinsiale regering sy meegevoel aan die familie en vriende van Kegakilwe betuig. Hy het bygevoeg dat Kegakilwe hom “as een van die beste uit die regerende ANC se geledere onderskei het en hy was ’n beproefde leier”.
Intussen het Tasneem Motara, Gautengse LUR vir infrastruktuurontwikkeling, positief getoets vir Covid-19, berig News24. Sy het Vrydag haar uitslae gekry en sal 14 dae in isolasie wees, volgens haar woordvoerder Thabo Masebe.
“Die Gautengse uitvoerende raad, onder leiding van premier David Makhura, en die hele provinsiale regering in Gauteng wens LUR Motara ’n vinnige herstel toe en sien uit na haar terugkeer in die komende weke,” sê Masebe.
Motara sê op Twitter sy het haar sin vir smaak en reuk verloor en dat dit onder omstandighede nie ’n slegte ding is nie.
“Ek drink die slegste konkoksies wat my help om te herstel. Maar ek kan niks proe nie,” twiet sy.
With covid you lose your taste and smell, which under the circumstances is not a bad thing. I’ve been drinking the most vile looking potions, which are helping me recover. But I can’t taste anything. #RoadToRecovery
— #RotiQueen (@TasneemMotara) July 6, 2020
Meer oor: Gordon Kegakilwe | Klerksdorp | Noordwes | Sterfte | Lur | Covid-19 | Koronavirus | Longontsteking
100 pasiënte en 6 van personeel in Witrand het virus
Rustenburg en Klerksdorp-omgewing dalk terug na vlak 4